PATVIRTINTA
Lietuvos audiosensorinės bibliotekos direktoriaus
2025 m. sausio    d. įsakymu Nr. V-  (2025) 


LIETUVOS AUDIOSENSORINĖS BIBLIOTEKOS 
DOVANŲ, GAUTŲ PAGAL TARPTAUTINĮ PROTOKOLĄ AR TRADICIJAS, TAIP PAT REPREZENTACIJAI SKIRTŲ DOVANŲ PERDAVIMO, VERTINIMO, REGISTRAVIMO IR EKSPONAVIMO TVARKOS APRAŠAS


I SKYRIUS
BENDROSIOS NUOSTATOS

1. Lietuvos audiosensorinės bibliotekos (toliau — biblioteka) dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašas (toliau — tvarkos aprašas) nustato dovanų, gautų pagal tarptautinį protokolą ar tradicijas, kurios įprastai yra susijusios su bibliotekoje dirbančio asmens pareigomis, taip pat reprezentacijai skirtų dovanų su valstybės, įstaigos ir kitokia simbolika, kurias gali gauti deklaruojantys asmenys, kaip jie apibrėžti Lietuvos Respublikos viešųjų ir privačių interesų derinimo įstatyme (toliau – darbuotojai), perdavimo, vertinimo, registravimo, apskaitos, saugojimo ir eksponavimo tvarką. Asmeninės ir kitos dovanos, kurios gaunamos ne pagal Lietuvos Respublikos viešųjų ir privačių interesų derinimo įstatymo 13 straipsnio 2 dalies nuostatas, nepatenka į šio tvarkos aprašo reguliavimo sritį.
2. Aprašas parengtas vadovaujantis Lietuvos Respublikos viešųjų ir privačių interesų derinimo įstatymu, Lietuvos Respublikos korupcijos prevencijos įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, kitais teisės aktais, reglamentuojančiais turto apskaitą, nurašymą, saugojimą, vertės nustatymą ir Vyriausiosios tarnybines etikos komisijos (toliau – VTEK) Rekomendacinėmis gairėmis dėl dovanų ir paslaugų priėmimo apribojimų.
3. Pagal šį tvarkos aprašą registruotinos dovanos yra tos, kurias bibliotekos darbuotojai gauna pagal tarptautinį protokolą ar tradicijas, kurios įprastai yra susijusios su bibliotekoje  dirbančio asmens tarnybine padėtimi ar tarnybinėmis pareigomis, taip pat reprezentacijai skirtos dovanos, kurių vertė yra didesnė nei 150 Eur (vienas šimtas penkiasdešimt eurų).
4. Tvarkos apraše vartojamos sąvokos:
4.1. Dovana – bet koks neatlygintinai perduodamas turtas ar turtinė teisė. Dovana apibrėžiama plačiai ir apima viską, ką galima įvertinti pinigais, t. y. daiktus, paslaugas, pramogas, nuolaidas, dovanų čekius, vaišingumą (svetingumą), paskolas (skolinimą), taip pat mokymus, keliones, transporto, apgyvendinimo, maitinimo išlaidas ir pan. Dovana nelaikomi įprasto vaišingumo (pvz., kava, užkandžiai renginių metu) bei smulkios reprezentacinės prekės (kalendoriai, rašikliai ir pan.);
4.2. Reprezentacinė dovana – organizacijos, įstaigos neatlygintinai dovanojamas turtas, kuris turi aiškiai išreikštą organizacijos / įstaigos įvaizdžio stiprinimo tikslą ir yra pažymėtas organizacijos / įstaigos pavadinimu ir / ar logotipu ir jei toks dovanojimo atvejis iš to paties šaltinio nesikartoja itin dažnai;
4.3. Paslauga – laikoma bet kokia ekonominė gėrybė, tenkinanti vartotojo poreikius, bet neturinti materialios formos. Jos negalima išsaugoti, todėl ji dažniausiai suvartojama gavimo metu. Paslaugos paprastai gali apimti įvairius mokymus, transporto, apgyvendinimo, maitinimo išlaidas ir pan.;
4.4. Tradicija – istoriškai susiklostančių ir žmonių įvairiose bendrijose (visuomenėje, socialinėse grupėse) įsitvirtinančių kultūros formų (papročių, apeigų, vaizdinių, idėjų, simbolių, socialinių normų ir vertybių, religinių tikėjimų, mąstysenos, elgsenos ir kitų) išsaugojimas, perdavimas iš kartos į kartą. Tradicijomis laikytinas valstybiniu, nacionaliniu mastu per ilgą laiką susiformavęs visuomenės ar jos grupės elgesys, turintis simbolinę prasmę ar ypatingą reikšmę.
5. Kitos apraše vartojamos sąvokos suprantamos taip, kaip jos yra apibrėžtos Lietuvos Respublikos viešųjų ir privačių interesų derinimo įstatyme, VTEK rekomendacijose ir kituose teisės aktuose.
6. Tvarkos aprašas taikomas visiems bibliotekos darbuotojams.
7. Tvarkos aprašas parengtas vadovaujantis Lietuvos Respublikos viešųjų ir privačių interesų derinimo įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, kitais teisės aktais, reglamentuojančiais turto apskaitą, nurašymą, saugojimą, vertės nustatymą ir VTEK Rekomendacinėmis gairėmis dėl dovanų ir paslaugų priėmimo apribojimų.

II SKYRIUS
DOVANŲ PERDAVIMAS BIBLIOTEKAI

8. Darbuotojas, gavęs dovaną ir manydamas, kad jos vertė gali viršyti 150 Eur (vieną šimtą penkiasdešimt eurų), nedelsdamas, bet ne vėliau kaip per 5 darbo dienas nuo jos gavimo dienos, informuoja (el. paštu ar kitu bibliotekos pasirinktu būdu) už korupcijos prevenciją bibliotekoje atsakingą asmenį ir jam perduoda šią dovaną. Jeigu darbuotojas gautos dovanos, kurios vertė, galimai, viršija 150 Eur (vieną šimtą penkiasdešimt eurų), neturi galimybių perduoti per nustatytą terminą dėl komandiruotės, ligos, atostogų ar kito laikino nebuvimo darbe atvejo, jis apie gautą dovaną informuoja už korupcijos prevenciją atsakingą asmenį (atitikties pareigūną) ir perduoda jam dovaną per 5 darbo dienas nuo komandiruotės, ligos, atostogų ar kito laikino nebuvimo darbe pabaigos.
9. Pagal šį tvarkos aprašą tai, kas perduodama darbuotojui, kai tai susiję su jo tarnybine padėtimi ar tarnybinėmis pareigomis bei neatitinka Lietuvos Respublikos viešųjų ir privačių interesų derinimo įstatymo 13 straipsnio 2 dalies nuostatų, yra neteisėtas atlygis. Jeigu darbuotojui norima įteikti neteisėtą atlygį, turi būti atsisakoma jį priimti. Apie tokius atvejus darbuotojas privalo informuoti už korupcijos prevenciją bibliotekoje atsakingą asmenį šio tvarkos aprašo 8. punkte nustatyta tvarka. 

III SKYRIUS 
DOVANŲ ĮVERTINIMAS, REGISTRAVIMAS IR APSKAITA

10. Už korupcijos prevenciją bibliotekoje atsakingas asmuo, iš darbuotojo gavęs informaciją apie jo gautą dovaną, kurios vertė, galimai, viršija 150 Eur (vieną šimtą penkiasdešimt eurų), inicijuoja dovanos vertinimą, kurį jis atlieka kartu su atsakingais darbuotojais. Nurodomi bibliotekos darbuotojai arba gali būti šiuo tikslu sudaroma speciali komisija.
11. Dovanos vertė nustatoma vadovaujantis šiuose teisės aktuose nurodytais vertinimo kriterijais:
11.1. Lietuvos Respublikos turto ir verslo vertinimo pagrindų įstatymas;
11.2. Turto ir verslo vertinimo metodika, patvirtinta Lietuvos Respublikos finansų ministro 2012 m. balandžio 27 d. įsakymu Nr. 1K-159 „Dėl Turto ir verslo vertinimo metodikos patvirtinimo“.
12 . Dovanos vertės nustatymas gali būti atliekamas atsižvelgiant į tapačią daiktų ar jų atitikmenų rinkos vertę pagal elektroninėje erdvėje ar kituose informacijos šaltiniuose esančius duomenis ar vadovaujantis kita informacija.
13. Sprendimas dėl dovanos vertinimo priimamas bendru sutarimu (esant specialiai komisijai — vertinimo metu dalyvavusių asmenų balsų dauguma).
14. Šio tvarkos aprašo 10 punkte nurodytiems subjektams nustačius dovanos vertę, didesnę nei 150 Eur (vienas šimtas penkiasdešimt eurų), dovana yra užregistruojama: už korupcijos prevenciją bibliotekoje atsakingas asmuo ar kitas paskirtas asmuo užpildo dovanos vertinimo aktą (1 priedas), įkelia į bibliotekos dokumentų valdymo bendrąją informacinęs sistemą (toliau — DBSIS) pasirašymui asmenims, dalyvavusiems vertinant dovaną, ir, jeigu būtina, įrašo komentarus DBSIS.
15. Jeigu dovanos vertė yra akivaizdi, ją galima nustatyti iš tiesiogiai nurodytos kainos (pavyzdžiui, kainos žymos, priklijuotos etiketės ar pan.), tokiu atveju dovanos vertinimas neatliekamas, o už korupcijos prevenciją bibliotekoje atsakingas asmuo, sudarydamas dovanos vertinimo aktą, pastabose pažymi, kokiu būdu buvo nustatyta vertė, ir užregistruoja ją atitinkamoje DBSIS elektroninėje byloje.
16. Kiekviena dovana vertinama eiliškumo tvarka individualiai. Kai dovaną sudaro keletas skirtingų daiktų, jų vertė yra sumuojama ir į dovanos vertinimo aktą įrašoma bendra dovanos vertė vienu registracijos numeriu.
17. Jeigu vertinimo metu nustatoma, kad dovanos vertė neviršija 150 Eur (vieną šimtą penkiasdešimt eurų), tokia dovana į apskaitą netraukiama. Atsižvelgdama į šio tvarkos aprašo 8 punktą, biblioteka gali pasirinkti vieną ar kelis į apskaitą neįtrauktos dovanos naudojimo variantus:
17.1. Dovana grąžinama dovaną gavusiam darbuotojui ir ji tampa jo nuosavybe. Darbuotojas gali su dovana elgtis taip, kaip jam atrodo priimtina. Darbuotojo pageidavimu dovana gali būti užregistruojama ir perduodama bibliotekai (naudoti, eksponuoti ir pan.), užpildant dovanos perdavimo aktą (2 priedas).
17.2. Dovana (išskyrus vardines dovanas) lieka bibliotekoje ir, jeigu yra galimybė, naudojama darbo reikmėms. 
17.3. Gauta dovana atiduodama labdarai.
18. Už korupcijos prevenciją bibliotekoje atsakingas asmuo gali pareikalauti darbuotojo pateikti dovaną vertinti, jeigu kyla įtarimų, kad jos vertė didesnė nei 150 Eur (vienas šimtas penkiasdešimt eurų), arba gauta daugiau dovanų, nei pateikta vertinti.
19. Dovana, kurios vertė didesnė nei 150 Eur (vienas šimtas penkiasdešimt eurų), yra laikoma valstybės nuosavybe. Tokią dovaną už korupcijos prevenciją bibliotekoje atsakingas asmuo, perduoda saugojimui bibliotekos Bendrųjų reikalų skyriui.
20. Kai dovanos vertė viršija 150 Eur (vieną šimtą penkiasdešimt eurų):
20.1. ji įtraukiama į bibliotekos apskaitą, vadovaujantis Viešojo sektoriaus apskaitos ir finansinės atskaitomybės standartais;
20.2. gali būti nurašoma turto apskaitą reglamentuojančių teisės aktų nustatyta tvarka ir tais atvejais, kai ji yra sunaikinta, nepataisomai sugadinta dėl stichinės nelaimės, gaisro ar kitų priežasčių arba pagrobta ar kitaip neteisėtai pasisavinta;
20.3. ir ji yra gendantis, suvartojamas produktas, sprendimą dėl naudojimo priima bibliotekos direktorius ar jo įgaliotas asmuo.
21. Dovanos nepataisomo sugadinimo ar sunaikinimo faktas nustatomas tvarkos aprašo 10 punkte nurodytų subjektų sprendimu.
22. Kiti dovanos, kurios vertė viršija 150 Eur (vieną šimtą penkiasdešimt eurų), apskaitos ir saugojimo klausimai sprendžiami vadovaujantis bendraisiais materialinių vertybių apskaitą ir saugojimą reglamentuojančiais teisės aktais.
23. Informacija apie bibliotekoje užregistruotas dovanas skelbiama viešai bibliotekos interneto svetainėje ne rečiau kaip vieną kartą ketvirtyje. Gautos ir teiktos dovanos yra registruojamos dovanų registracijos žurnale (3 priedas).

IV SKYRIUS 
DOVANŲ EKSPONAVIMAS IR PRIEŽIŪRA

24. Dovana, kurios vertė viršija 150 Eur (vieną šimtą penkiasdešimt eurų):
24.1. naudojama bendroms bibliotekos reikmėms, jei tai atitinka dovanos paskirtį, ir tai pažymima dovanos vertinimo akto pastabų skiltyje;
24.2. gali būti eksponuojama bibliotekos patalpose;
24.3. eksponuojant laikoma visiems bibliotekos darbuotojams laisvai prieinamoje ir matomoje vietoje.
25. Su dovanų eksponavimu ir priežiūra susijusius klausimus sprendžia bibliotekoje materialiai atsakingas asmuo.

V SKYRIUS 
BAIGIAMOSIOS NUOSTATOS

26. Su tvarkos aprašu visi bibliotekos darbuotojai supažindinami DBSIS.
27. Asmenys, pažeidę šio tvarkos aprašo reikalavimus, atsako teisės aktų nustatyta tvarka.

Lietuvos audiosensorinės bibliotekos dovanų, 
gautų pagal tarptautinį protokolą ar tradicijas, 
taip pat reprezentacijai skirtų dovanų perdavimo, 
vertinimo, registravimo, saugojimo ir eksponavimo 
tvarkos aprašo
1 priedas




DOVANOS VERTINIMO AKTAS

202_ m.  __________mėn.  __d.


 (miestas)


	Eil.
Nr.
	Dovanos pavadinimas
ir
apibūdinimas
	Dovaną perdavusios
Įstaigos ar
Įmones
darbuotojo vardas ir pavardė
	Dovaną
gavęs
asmuo
	Įteikimo
data
	Įteikimo
vieta
	Įteikimo
aplinkybės
	Kiekis
	Vertė
	Pastabos

	1.
	
	
	
	
	
	
	
	
	






Dovaną perdavė ___________________  ________________  _________________
			(pareigos)		(parašas)	(vardas, pavardė)

Dovaną priėmė___________________  ________________  _________________
			(pareigos)		(parašas)	(vardas, pavardė)







Lietuvos audiosensorinės bibliotekos dovanų, 
gautų pagal tarptautinį protokolą ar tradicijas, 
taip pat reprezentacijai skirtų dovanų perdavimo, 
vertinimo, registravimo, saugojimo ir eksponavimo 
tvarkos aprašo
2 priedas



DOVANOS PERDAVIMO AKTAS

	Nr.	 (data)


	Eil. Nr.
	Dovanos pavadinimas ar apibūdinimas
	Dovanos gavimo laikas, aplinkybės
	Kiekis
	Pastabos

	1
	2
	3
	4
	5

	1.
	
	
	
	






Dovaną perdavė 	 	 	
(pareigos)	(parašas)	(vardas, pavardė)


Dovaną priėmė 	 	 	
(pareigos)	(parašas)	(vardas, pavardė)




Lietuvos audiosensorinės bibliotekos dovanų, 
gautų pagal tarptautinį protokolą ar tradicijas, 
taip pat reprezentacijai skirtų dovanų perdavimo, 
vertinimo, registravimo, saugojimo ir eksponavimo 
tvarkos aprašo
3 priedas



GAUTŲ AR TEIKTŲ DOVANŲ REGISTRACIJOS ŽURNALAS

	Eil. Nr.
	Data
	Dovaną teikusio/gavusio fizinio asmens vardas, pavardė, juridinio asmens pavadinimas
	Darbuotojas, gavęs/teikęs dovaną
	Dovana, (dovanos pavadinimas ar aprašymas ir vertė)
	Dovanos teikimo ar gavimo tikslas
	Dovanos teikimo ar gavimo aplinkybės
	Dovanos statusas (priimta, atsisakyta priimti, grąžinta,
saugoma)
	Pastabos

	1
	2
	3
	4
	5
	6
	7
	8
	9

	1.
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	

	
	
	
	
	
	
	
	
	




